B. Bugár, podpredseda NR SR: (2003-07-03):
G. Krajči, poslanec: Vážený pán predsedajúci, pán minister, kolegyne, kolegovia, vo svojom vystúpení sa zameriam na nevýhody novely zákona č. 319 o obrane Slovenskej republiky. Podstatou tejto novely je zrušenie troch Vyšších vojenských správ v Bratislave, Košiciach, Banskej Bystrici a zrušenie 79 územných vojenských správ a ich nahradenie. Podľa pôvodného návrhu zákona by mala náhradná, teda Vyššia vojenská správa sídliť len v Banskej Bystrici a 79 územných vojenských správ má nahradiť 8 správ rozdelených podľa samosprávnych krajov. Z odborného hľadiska možno takúto navrhovanú zmenu charakterizovať ako neefektívnu a zbytočnú. Navrhovateľ novely úplne zabudol na schválený Model 2010 a pripravovanú profesionalizáciu armády od 1. 1. 2006. Ak by totiž poznal tento dokument, nemohol by navrhovať také nezmyselné zmeny, ako je rušenie vyšších vojenských správ a územných vojenských správ 2 roky pred vytvorením profesionálnej armády, ktorá predpokladá, že celá agenda vojenských správ sa napokon presunie do Bratislavy a do Vojenského archívu v Trnave. Preto možno návrh na zrušenie bratislavskej a košickej vyššej vojenskej správy považovať za zbytočný. Ľudovo povedané, ide o to, že dva roky pred zrušením vyšších vojenských správ sa rušia dve z nich, bratislavská a košická, a celá agenda sa presťahuje do Banskej Bystrice, aby sa po profesionalizácii armády zrušila aj Vyššia vojenská správa v Banskej Bystrici a opätovne sa presťahovala do Bratislavy a Trnavy. Navrhovaná zmena je nesystémová a možno ju označiť za zbytočne plytvanie štátnymi prostriedkami. Sťahovať celú agendu z Bratislavy a Košíc do Banskej Bystrice je náročná úloha. Môže vzniknúť paradoxná situácia, že ešte nebude celá agenda presťahovaná a začiatkom roka 2007 príde nový rozkaz, aby sa agenda začala sťahovať do Bratislavy a Trnavy. Už na prvý pohľad i laik musí rozoznať, že ide len o byrokratický nezmysel. Dôvod, že vytvorením jednej vyššej vojenskej správy sa ušetrí na organizačnej štruktúre cez 600 mil. korún, neobstojí. V návrhu novely sa totiž neuvádza, koľko bude stáť presťahovanie celej agendy z dvoch miest do jedného a následne do Bratislavy a Trnavy. Okrem toho v Banskej Bystrici ani neexistuje budova, v ktorej by mohla efektívne pôsobiť vyššia vojenská správa. Ak sa už majú rušiť tri vyššie vojenské správy, v Bratislave sídlia všetky orgány ústrednej štátnej správy v oblasti vojenstva – Ministerstvo obrany Slovenskej republiky, Generálny štáb ozbrojených síl Slovenskej republiky, a preto je výhodnejšie umiestniť Vyššiu vojenskú správu v Bratislave ako v Banskej Bystrici. Z pohľadu operatívneho riešenia odborných otázok a problémový každodenný styk rozličných orgánov vyšších vojenských správ, či už ide o personálne, finančné, právne, mobilizačné, mierové, civilné služby, a riadiacich orgánov ministerstva obrany je nevyhnutnosťou. Z hľadiska efektívnosti a hospodárnosti sa ako výhodnejší javí model sídla Vyššej vojenskej správy v Bratislave. Z hľadiska skúseností z výkonu štátnej správy na úseku obrany je z odbornej stránky najlepšie hodnotená Vyššia vojenská správa v Bratislave, ktorá rieši odvolanie sťažností a mierové doplňovania. Pri realizácii zákonov Vyššej vojenskej správy Bratislava už do súčasnosti riešila najzávažnejšie právne problémy, podieľala sa na príprave ostatných vyšších vojenských správ a ich príslušníkov, najmä v oblasti právnej a zdravotníckej služby. V Bratislave existujú variantné spôsoby riešenia umiestnenia ústrednej vojenskej správy a vyššej vojenskej správy vo viacerých objektoch v správe vyššej vojenskej správy. Naopak, v Banskej Bystrici nesídli žiadna významnejšia zložka ozbrojených síl. Podľa reformy ozbrojených síl Model 2010 bola síce na obdobie od 1. 7. do 1. 4. 2006 plánovaná činnosť jednej vyššej vojenskej správy, avšak táto činnosť už dnes mešká a de facto o dva roky. Od 1. 1. 2006 je plánovaná plná profesionalizácia ozbrojených síl a následné zrušenie orgánov štátnej správy na úseku obrany, t. j. 1 vyššej vojenskej správy a všetkých 8 územných vojenských správy. Ich úlohy budú plniť regrútačné centrá pozemného vojska, krajské úrady a vyššie územné celky. V prechodnom krátkom období tak vznikne náročná úloha pre 1 vyššiu vojenskú správu s celoslovenskou pôsobnosťou, ktorá bude okrem úloh štátnej správy na úseku obrany zo zákona č. 320 zabezpečovať rušenie všetkých územných vojenských správ so všetkými náležitosťami a zároveň bude odovzdávať aj majetok štátu, materiál a iné náležitosti samostatnej rozpočtovej organizácie vyššej vojenskej správy orgánom Ministerstva obrany a Generálneho štábu ozbrojených síl Slovenskej republiky. Z uvedených skutočností vyplýva, že ak má pôsobiť 1 vyššia vojenská správa, tak efektívnejšie by pôsobila v Bratislave ako v Banskej Bystrici, tak ako to navrhuje gestorský branno-bezpečnostný výbor. Vrátim sa však k pôvodnej myšlienke. Podľa armádnych odborníkov je rušenie 3 vyšších odborných správ a vytvorenie 1 celoslovenskej zbytočné. Zachovať by sa mali všetky 3 a vykonať v nich komplexný audit a pripraviť agendu na profesionalizáciu armády a presun do Banskej Bystrice a Trnavy po vykonaní profesionalizácie armády. Mala by sa zladiť činnosť vojenských správ v rámci plnenia úloh bezpečnosti a obrany v štátnej správe v súlade s pripravovanou reformou verejnej správy. Taktiež by sa mala zvážiť navrhovaná novelizácia až do vyriešenia decentralizácie všeobecnej miestnej štátnej správy, ktorá sa predpokladá k 1. 1. 2004, a následne prispôsobiť štruktúru orgánov vojenskej správy tejto štruktúre, a to na obdobie cca 2 rokov, minimálne do roku 2006. Na záver len jednu pripomienku. Súčasné sídlo Vyššej vojenskej správy v Bratislave ostane vždy v armádnych rukách. V budove sa totiž nachádza pevne nainštalované zariadenie, ktoré nemôže armáda pustiť zo svojich rúk. Aj toto je známy argument, ktorý zaváži, že bratislavský objekt bude vždy v rukách ozbrojených síl. Z uvedených skutočností vyplýva, že podať konkrétny pozmeňujúci návrh v druhom čítaní je nezmyselné. Chybný je navrhovaný vnútorný systém zmien. Preto osobne nebudem hlasovať za túto novelu, keďže si myslím, že zotrvanie troch vyšších vojenských správ do roku 2006 je efektívnejšie ako ich sťahovanie tam a späť. Ďakujem za pozornosť.